**entropie**

*Roxana.c*

\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_

lent timpul se întoarce înapoi

pământu-nghite fier și cărămidă

betonu-i ros de vreme și de ploi

doar fluturii nu trec în crisalidă

tăceri foșnesc în cinematograf

tramvaie dorm în somnul de rugină

îngenunchează fabrica în praf

asfaltul crapă 'nvins de-o rădăcină

încet încet clădirile descresc

pe-un orizont cu tente de leșie

în griul cartier muncitoresc

se-ndeplinește-un plan la igrasie

orasul poartă palid haine vechi

în seara ce-l învăluie cuminte

când ies pe străzi pe rând perechi, perechi

și timpul se urnește înainte